༄། ། གཏུམ་མོ་ཕྱི་ནང་གསང་གསུམ་གྱི་གདམས་པ། །  ན་མོ་རཏྣ་གུ་རུ། གཏུམ་མོ་ལ་གསུམ་ཏེ། ཕྱིའི་གཏུམ་མོས་བགེགས་རིགས་སྟོང་ཕྲག་བརྒྱད་ཅུ་འཇོམས། ནང་གི་གཏུམ་མོས་ནད་རིགས་བཞི་བརྒྱད་རྩ་བཞི་བོགས་འདོན་པ་དང་། གསང་བའི་གཏུམ་མོས་ཉོན་མོངས་པ་བརྒྱད་ཁྲི་བཞི་སྟོང་མགོ་གནོན་པའོ། ། དེ་ལ་དང་པོ་ནི། ཐུན་གྱི་མཐར་གཏུམ་མོའི་མེས་བགེགས་ཀྱི་ཆོ་འཕྲུལ་ཐམས་ཅད་བསྲེགས་པར་བསམས་པ་ནི། རིམ་འགྲོ་གང་གི་ཡང་དོ་མིན་གསུང་། གཉིས་པ་ནི། རླུང་གི་དེ་ཉིད་སུམ་ཅུ་ཤེས་པར་བྱ་སྟེ། དེའང་སྤྱིར་རྩ་བའི་རླུང་ལྔ་ཡོད་དེ། གྱེན་དུ་རྒྱུ་བའི་རླུང་དང་། ཐུར་དུ་སེལ་བའི་རླུང་དང་། སྲོག་འཛིན་པའི་རླུང་དང་། མེ་དང་མཉམ་དུ་གནས་པའི་རླུང་དང་། ཁྱབ་བྱེད་ཀྱི་རླུང་ངོ་། ། དེ་རེ་རེ་ལའང་དོན་དྲུག་དྲུག་གིས་སྟོན་ཏེ། རླུང་གི་དེ་ཉིད་སུམ་ཅུ་ཞེས་བྱའོ། ། དེ་གང་ཞེ་ན། གནས་པ་དང་གཅིགལས་ཅི་བྱེད་པ་དང་གཉིས། ཉོན་མོངས་པ་ཤོར་ན་ཇི་ལྟར་འོང་བ་དང་གསུམ། ཡེ་ཤེས་འབར་ན་ཇི་ལྟར་འོང་བ་དང་བཞི། ལོག་ན་ཇི་ལྟར་འོང་བ་དང་ལྔ། གེགས་སེལ་ན་ཇི་ལྟར་སེལ་བ་དང་དྲུག་གོ། ། དེ་ལ་གྱེན་དུ་རྒྱུ་བའི་རླུང་ནི། གནས་གང་ན་གནས་ན། སྐེ་བའི་ཏོང་ཏོང་བ་ལ་གནས་སོ། ། ལས་ཅི་བྱེད་ན། སྨྲ་བ་དང་དགོད་པ་དང་། ཟ་བ་དང། མིད་པ་དང་། སྐྱུག་པ་ལ་སོགས་བྱེད་དོ། ། ཉོན་མོངས་པར་ཤོར་ན་ཇི་ལྟར་འོང་ན། རྫུན་དང་། ཚིག་རྩུབ་པ་དང་། ཕྲ་མ་ལ་སོགས་ངང་གིས་འབྱུང་ངོ་། ། ཡེ་ཤེས་སུ་འབར་ན། སྙན་པར་སྨྲ་བ་དང་། བསྟོད་པ་ལ་སོགས་པ་ངང་གིས་འབྱུང་ངོ་། ། ལོག་ན་ཇི་ལྟར་འོང་ན། སྐད་འགགས། ལྕེའུ་ཆུང་འབབ། ཨོག་འབྲས་འབྱུང་། མིག་མི་བདེ། རྣ་བ་འུར་འུར་པོ་འམ་འོན། སྣ་འགགས་ཤིང་ན་བར་འོན། གེགས་སེལ་ན་གང་གིས་སེལ། གཏུམ་མོའི་རྣལ་འབྱོར་གྱིས་སེལ་ལོ། ། ཐུར་དུ་སེལ་བའི་རླུང་ནི། གནས་གང་ན་གནས་ན། ལྒང་བག་ལ་གནས་སོ། ། ལས་ནི་བཤང་ལྕི་དང་། ཁུ་ཁྲག་སེལ་བར་བྱེད། ཉོན་མོངས་པར་ཤོར་ན་དེ་རྣམས་སྡོམ་པར་བྱེད་དོ། ། ཡེ་ཤེས་སུ་འབར་ན་དེ་ལས་ལྡོག་པའོ། ། ལོག་ན་ཇི་ལྟར་འོང་ན། བཤང་ལྕི་ལ་སོགས་པ་སྡོམ་ཞིང་ན་བ་དང་། རང་དབང་མེད་པར་འཆོར་རོ། ། གེགས་སེལ་ན་གཏུམ་མོའི་རྣལ་འབྱོར་གྱིས་སེལ་ལོ། ། སྲོག་འཛིན་པའི་རླུང་གང་ན་གནས་ན། སྙིང་གི་མདུད་པ་ལ་གནས་སོ། ། ལས་ནི་ལུས་སྲོག་མི་འབྲལ་བར་བྱེད་དོ། ། ཉོན་མོངས་པར་ཤོར་ན་ཞེ་སྡང་དྲག་པོ་ལ་སོགས་སྐྱེའོ། ། ཡེ་ཤེས་སུ་འབར་ན་དགའ་བ་དང་སྤྲོ་བ་ལ་སོགས་པ་སྐྱེའོ། ། ལོག་ན་སྨྱོ་འབོག་དང་སྙིང་རླུང་ལ་སོགས་པར་འགྱུར་རོ། ། གེགས་སེལ་ན་སྔར་དང་འདྲ། མེ་དང་མཉམ་དུ་གནས་པའི་རླུང་གནས་པ་ཕོ་བར་གནས་སོ། ། ལས་ནི་ཟས་སྐོམ་གྱི་དྭངས་སྙིགས་འབྱེད་པ་དང་། ལུས་ལ་དྲོད་སྐྱེད་པར་བྱེད་དོ། ། ཉོན་མོངས་པར་ཤོར་ན་བློ་ཤོ་རྒོད། འཁྲིགས་ཆགས་འདོད་པ་ལ་སོགས་པ་ཆར་ཅིག་ཉར་ཅིག་ཏུ་འབྱུང་ངོ་། ། ཡེ་ཤེས་སུ་འབར་ན་བློ་ཤོ་མི་རྒོད། ཉོན་མོངས་པ་ཤས་ཆུང་ངོ་། ། ལོག་ན་ཇི་ལྟར་འོང་ན། དམུ་ཆུ་དང་། སྐྲན་དང་། ཕོ་གཟེར་དང་། རྒྱུ་གཟེར་ལ་སོགས་པར་འགྱུར་རོ། ། གེགས་སེལ་ན་གོང་དང་འདྲའོ། ། ཁྱབ་བྱེད་ཀྱི་རླུང་ནི་སྤྱི་གཙུག་ནས་རྐང་མཐིལ་ཡན་ཆད་ལ་གནས། ཁྱད་པར་དུ་ཚིགས་རྣམས་ལ་གནས་སོ། ། ལས་ནི་འགྲོ་འདུག་དང་། མཆོང་རྒྱུགས་ལ་སོགས་པ་བྱེད་དོ། ། ཉོན་མོངས་པར་ཤོར་ན། སྲོག་གཅོད་པ་ལ་སོགས་པ་ངང་གིས་འབྱུང་ངོ་། ། ཡེ་ཤེས་སུ་འབར་ན། གར་དང་། བྲོ་དང་། རྩེད་མོ་ལ་སོགས་པ་ངང་གིས་འབྱུང་ངོ་། ། ལོག་ན་ཕྱིར་ཡན་པ་དང་། ནང་དུ་འཐུམ་པ་དང་། སྐེ་ལི་གྲི་ལྟར་འཆུས་པ་དང་། མགོ་གྱེད་པ་དང་། ནང་དུ་གུག་པ་དང་། ཤ་བེམ་དང་། བས་ལྡོག་ལ་སོགས་པར་འགྱུར་རོ། ། དེ་ལ་ཕྱིར་ཡན་པ་ནི། ལུས་ཚ་འཁྲེབ་དང་། གྲང་ཐིགས་དང་། ཟ་ཕྲུགས། སྲོག་ཆགས་འཛེགས་པ་དང་། བྲུལ་བ་ལྟ་བུ་འབྱུང་ངོ་། ། དེ་ལ་ཚ་འཁྲེབ་ནི། པགས་པ་ཁབ་ཀྱིས་གཙགས་པ་ལྟར་ཚ་ཙག་ཙག་པའམ། མེས་ཚིགས་པ་ལྟ་བུ་འུབས་འུབས་འབྱུང་ངོ་། ། གྲང་ཐིབས་ནི། ལུས་ཤིན་ཏུ་གྲང་ཞིང་དྲོད་དང་བྲལ་བའོ། ། ནང་དུ་འཐུམས་པ་ནི། དབུགས་ཕྱིར་མི་ཐོན་པའམ་དབྱུང་དཀའ་བའོ། ། གེགས་གཏུམ་མོའི་་་་་་ཡན་ལག་གྱི་རླུང་ལྔ་རྩ་བའི་རླུང་ལྔ། རྣལ་འབྱོར་གྱིས་སེལ་ལོ། ། ། ། ༧༢༨༽